CELEX: 32016D0542
Language: da
Date: 2016-02-15 00:00:00
Title: Rådets gennemførelsesafgørelse (EU) 2016/542 af 15. februar 2016 om tildeling af kortfristet finansiel støtte fra Unionen til Grækenland (2015/1181)

7.4.2016   
            
            
               DA
            
            
               Den Europæiske Unions Tidende
            
            
               L 91/22
            
         RÅDETS GENNEMFØRELSESAFGØRELSE (EU) 2016/542
   af 15. februar 2016
   om tildeling af kortfristet finansiel støtte fra Unionen til Grækenland (2015/1181) (1)
   
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EU) nr. 407/2010 af 11. maj 2010 om oprettelse af en europæisk finansiel stabiliseringsmekanisme (2), særlig artikel 3, stk. 2,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Grækenland har anmodet om ny finansiel støtte fra den europæiske stabilitetsmekanisme (»ESM«), og der er principiel enighed om at yde denne støtte.
            
         
               (2)
            
            
               Imidlertid har Grækenland behov for mellemfinansiering, indtil en sådan støtte kan iværksættes, med henblik på at bevare integriteten i euroområdet, fastholde den finansielle stabilitet og undgå yderligere misligholdelser af landets tilbagebetalingsforpligtelser. I lyset af den meget alvorlige økonomiske og finansielle uro, som skyldes usædvanlige begivenheder, som regeringen ikke selv er herre over, anmodede Grækenland den 15. juli 2015 officielt om akut finansiel støtte fra Unionen med henblik på at sikre finansiel stabilitet i Grækenland, euroområdet og Unionen. Støtten, som ydes til Grækenland af ESM, vil blive brugt til at tilbagebetale det lån, som landet har modtaget under den europæiske finansielle stabiliseringsmekanisme (»EFSM«).
            
         
               (3)
            
            
               Det udkast til et økonomisk og finansielt tilpasningsprogram (»programmet«), som Grækenland har forelagt Kommissionen og Rådet, tilsigter at sikre vedtagelsen af en række reformer, der er nødvendige for at styrke de offentlige finansers og de lovgivningsmæssige rammers bæredygtighed.
            
         
               (4)
            
            
               Kommissionen vurderer i samarbejde med Den Europæiske Centralbank (»ECB«), at Grækenland har behov for finansiering for et beløb på i alt 7 160 mio. EUR i løbet af juli måned 2015. De nærmere finansielle vilkår bør fastsættes i en lånefacilitetsaftale.
            
         
               (5)
            
            
               Unionens finansielle støtte bør forvaltes af Kommissionen.
            
         
               (6)
            
            
               Grækenland har forelagt Kommissionen og Rådet programmet, som tilsigter at sikre vedtagelsen af en række reformer, der er nødvendige for at styrke de offentlige finansers og de lovgivningsmæssige rammers bæredygtighed. Den 15. juli 2015 blev der på tjenestegrensplan opnået enighed mellem regeringen og Kommissionen angående programmet, som nedfældes i et aftalememorandum om specifikke økonomisk-politiske betingelser (»aftalememorandummet«).
            
         
               (7)
            
            
               Kommissionen bør via kontrolbesøg og jævnlig rapportering fra de græske myndigheder regelmæssigt kontrollere, om de økonomisk-politiske betingelser, der er knyttet til støtten, er opfyldt.
            
         
               (8)
            
            
               Støtten bør ydes med henblik på at bidrage til en vellykket gennemførelse af programmet.
            
         
               (9)
            
            
               Medlemsstaterne i euroområdet har givet tilsagn om i fællesskab og omgående gennem en særlig ordning at tilbagebetale hver medlemsstat uden for euroområdet det beløb, som den pågældende medlemsstat uden for euroområdet har betalt som egne indtægter svarende til anvendelsen af Unionens almindelige budget i tilfælde af tab hidrørende fra finansiel støtte fra Unionen til en medlemsstat i euroområdet under forordning (EU) nr. 407/2010. Der vil også blive indført passende ordninger til at sikre, at der ikke forekommer overkompensation af medlemsstater uden for euroområdet, når der aktiveres instrumenter til beskyttelse af Unionens almindelige budget, herunder inddrivelse af gæld, om nødvendigt ved modregning af fordringer og betalinger over tid.
            
         
               (10)
            
            
               Der er stillet sikkerhed for EFSM-lånet over Unionens almindelige budget. I tilfælde af misligholdelse i forbindelse med dette lån kan Kommissionen indkalde yderligere midler ud over dens aktiver under hensyntagen til eventuel overskudslikviditet for at sikre betalingen af afdrag og renter på Unionens gæld. Europa-Parlamentets og Rådets forordning (EU, Euratom) nr. 966/2012 (3) (»finansforordningen«), som finder anvendelse på Unionens almindelige budget, og de tilhørende detaljerede regler indeholder bestemmelser om instrumenter til beskyttelse af Unionens budget, herunder inddrivelse af gæld, om nødvendigt ved modregning af fordringer og betalinger over tid. Kommissionen vil gøre brug af disse instrumenter —
            
         VEDTAGET DENNE AFGØRELSE:
   Artikel 1
   1.   Unionen yder Grækenland et lån på højst 7 160 mio. EUR med en maksimal løbetid på tre måneder.
   2.   Den finansielle støtte fra Unionen i medfør af denne afgørelse stilles ikke til rådighed, medmindre de medlemsstater, der ikke har euroen som valuta, har fået stillet likvid sikkerhed svarende til deres eksponering i medfør af juridisk bindende ordninger, hvorved de omgående får udbetalt et beløb, der kan dække en hæftelse, de pådrager sig som følge af, at Grækenland undlader at tilbagebetale den finansielle støtte i overensstemmelse med vilkårene herfor.
   3.   Den finansielle støtte stilles til rådighed umiddelbart efter denne afgørelses ikrafttræden.
   4.   Kommissionen stiller Unionens finansielle støtte til rådighed for Grækenland i op til to rater.
   5.   Raterne frigives under forbehold af låneaftalens og aftalememorandummets ikrafttræden samt Grækenlands overholdelse af de relevante politiske betingelser, jf. artikel 3.
   6.   Grækenland betaler Unionens finansieringsomkostninger med et tillæg på 10 basispoint.
   7.   Grækenland afholder de omkostninger, der er omhandlet i artikel 7 i forordning (EU) nr. 407/2010.
   8.   Hvis det er nødvendigt for at kunne finansiere lånet i tide, bemyndiges Kommissionen til at optage lån gennem privat placering af gældsbeviser eller gennem andre egnede finansielle arrangementer, der giver den mulighed for tilvejebringe midler med meget kort frist.
   Artikel 2
   1.   Støtten forvaltes af Kommissionen i overensstemmelse med Grækenlands tilsagn.
   2.   I samråd med ECB aftaler Kommissionen med de græske myndigheder de nærmere økonomisk-politiske betingelser, der er knyttet til den finansielle støtte, jf. artikel 3. Disse betingelser fastsættes i aftalememorandummet, der undertegnes af Kommissionen og de græske myndigheder i overensstemmelse med de i stk. 1 i denne artikel omhandlede tilsagn. De nærmere finansielle vilkår fastsættes i en lånefacilitetsaftale, der indgås med Kommissionen.
   3.   Kommissionen kontrollerer med regelmæssige mellemrum, om de økonomisk-politiske betingelser, der er knyttet til støtten, er opfyldt, og aflægger rapport til Det Økonomiske og Finansielle Udvalg. Med henblik herpå samarbejder de græske myndigheder fuldt med Kommissionen og ECB og stiller alle nødvendige oplysninger til rådighed for dem. Kommissionen holder Det Økonomiske og Finansielle Udvalg underrettet om enhver relevant udvikling.
   Artikel 3
   1.   Det økonomiske og finansielle tilpasningsprogram (»programmet«), som de græske myndigheder har udarbejdet, godkendes hermed.
   2.   Udbetalingen af støtten sker med forbehold af, at Grækenland:
   
               i)
            
            
               vedtager de foranstaltninger i programmet, der har vedtagelsesfrist den 15. juli 2015
            
         
               ii)
            
            
               træffer entydige foranstaltninger til at forberede opfyldelsen af de øvrige politiske betingelser i programmet og
            
         
               iii)
            
            
               opnår principiel enighed blandt medlemmerne af ESM i henhold til artikel 13, stk. 2, i traktaten om oprettelse af den europæiske stabilitetsmekanisme om at yde finansiel støtte til Grækenland.
            
         3.   Grækenland skal rettidigt vedtage følgende foranstaltninger:
   
                
            
            
               Momssystemet
               
                           —
                        
                        
                           senest den 15. juli 2015 vedtage lovgivning om reform af momssystemet. Reformen skal sigte mod en nettoprovenugevinst på 1 % af BNP om året som følge af parameterændringer. Det nye momssystem skal omfatte: i) anvendelse af en standardsats på 23 %, som bl.a. skal gælde for restauranter og catering, en reduceret stats på 13 % for basale fødevarer, energi, hoteller og vand (med undtagelse af spildevand) og en stærkt nedsat sats på 6 % for lægemidler, bøger og teater; ii) en rationalisering af undtagelserne med henblik på at udvide beskatningsgrundlaget og hæve skatten på forsikring; og iii) en afskaffelse af momsfordelene på øerne, begyndende med øerne med de højeste indtægter, som udgør de mest populære turistdestinationer, undtagen øerne i de yderste randområder. Reformen gennemføres inden udgangen af 2016, og samtidig skal der være fastlagt hensigtsmæssige og målrettede budgetneutrale foranstaltninger om kompensation til de indbyggere, der har mest behov for det. De nye momssatser for hoteller og øerne skal anvendes fra den 1. oktober 2015.
                        
                     
         
                
            
            
               Pensioner
               
                           —
                        
                        
                           vedtage lovgivning om en nominel fastfrysning af de månedlige lofter for garanteret bidragspligtig pension frem til 2021
                        
                     
                           —
                        
                        
                           vedtage lovgivning med henblik på at sikre, at personer, der går på pension efter den pågældende græske lovgivnings ikrafttræden, først kan modtage grundlæggende, garanteret bidragspligtig og indtægtsbaseret pension, efter at de har nået den lovbestemte almindelige pensionsalder, som i øjeblikket er på 67 år
                        
                     
                           —
                        
                        
                           vedtage lovgivning med henblik på at øge pensionisters sundhedsbidrag fra 4 % til 6 % i gennemsnit og udvide det til de supplerende pensionsordninger
                        
                     
                           —
                        
                        
                           vedtage det hensigtsmæssige retsinstrument til at pålægge alle pensionsfondene at anvende lov 3863/2010 fuldt ud på nye pensionsanmodninger indgivet siden den 1. januar 2015.
                        
                     
         
                
            
            
               Statistisk styring
               
                           —
                        
                        
                           vedtage lovgivning med henblik på at styrke forvaltningen af den græske statistikmyndighed (ELSTAT). Lovgivningen skal vedrøre i) rollen og strukturen for de rådgivende organer under det græske statistiske system (ELSS), bl.a. en omlægning af ELSS-rådet til et rådgivende udvalg, og rollen for det rådgivende udvalg om god praksis (GPAC); ii) ansættelsesproceduren vedrørende stillingen som formand for ELSTAT for at sikre, at det er en person med de bedste faglige kvalifikationer, der ansættes, på basis af gennemsigtige procedurer og udvælgelseskriterier; iii) inddragelse af ELSTAT, når det er relevant, i lovgivningsmæssige forslag eller andre forslag til retsakter vedrørende statistik; iv) andre aspekter, der har indflydelse på ELSTAT's uafhængighed, herunder finansiel autonomi, bemyndigelse af ELSTAT til at omfordele eksisterende faste stillinger og ansætte personale, hvor der er behov for det, samt ansætte specialiseret videnskabeligt personale og klassificere institutionen som et finanspolitisk organ i den nylige lov 4270/2014; bringe den græske centralbanks rolle og beføjelser inden for statistik på linje med EU-lovgivningen.
                        
                     
         
                
            
            
               Gennemførelse af traktaten om stabilitet, samordning og styring (TSSS) i ØMU'en
               
                           —
                        
                        
                           Grækenland gennemfører de relevante bestemmelser i TSSS senest den 15. juli 2015.
                        
                     
         Artikel 4
   Grækenland opretter en særlig konto til forvaltningen af Unionens finansielle støtte i den græske centralbank.
   Artikel 5
   Denne afgørelse får virkning ved meddelelsen.
   Artikel 6
   Denne afgørelse er rettet til Den Hellenske Republik.
   Artikel 7
   Denne afgørelse offentliggøres i Den Europæiske Unions Tidende.
   
      Udfærdiget i Bruxelles, den 15. februar 2016.
      
         
            På Rådets vegne
         
         M.H.P. VAN DAM
         
            Formand
         
      
   
   
      (1)  Denne retsakt er oprindeligt kun blevet vedtaget på engelsk og er blevet offentliggjort i EUT L 192 af 18.7.2015, s. 15.
   
      (2)  EUT L 118 af 12.5.2010, s. 1.
   
      (3)  Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).